Σπύρος Πέγκας

Ο Σπύρος Πέγκας (Θεσσαλονίκη, 15 Απριλίου 1968) είναι Έλληνας επιχειρηματίας και πολιτικός.

Γεννήθηκε και μεγάλωσε στη Θεσσαλονίκη και αποφοίτησε από τη Γερμανική Σχολή Θεσσαλονίκης. Σπούδασε Πολιτικές Επιστήμες και Διεθνείς Σχέσεις στα πανεπιστήμια του Φράιμπουργκ και του Μονάχου. Εργάστηκε στο γραφείο της Ύπατης Αρμοστείας του ΟΗΕ για τους πρόσφυγες στις Βρυξέλλες και επιστρέφοντας στη Θεσσαλονίκη, ανέλαβε την οικογενειακή επιχείρηση χειροποίητων χαλιών.

Διετέλεσε σύμβουλος έκδοσης του περιοδικού SOUL και έχει αρθρογραφήσει για σειρά εντύπων (Athens Voice, Καθημερινή, Μακεδονία κ.α.). 

Πολιτική Σταδιοδρομία
Στις εκλογές του 2010, εξελέγη δημοτικός σύμβουλος στο Δήμο Θεσσαλονίκης με τον Γιάννη Μπουτάρη και την Πρωτοβουλία για τη Θεσσαλονίκη. Τον Ιανουάριο του 2011 ανέλαβε Αντιδήμαρχος Πολιτισμού, Παιδείας και Τουρισμού. Κατά τη διάρκεια της θητείας του, πλήθος διεθνών διοργανώσεων φιλοξενήθηκαν στην πόλη όπως η 15η Biennale Νέων Καλλιτεχνών της Μεσογείου  και η “Womex-World Music Expo” , ενώ παράλληλα υλοποιήθηκαν δράσεις και προγράμματα όπως το Φεστιβάλ Γαστρονομίας Thessaloniki Food Festival , ο θεσμός των sleepover παιδιών στα μουσεία και η ανακαίνιση 4 παιδικών βιβλιοθηκών σε συνεργασία με το Ίδρυμα Σταύρος Νιάρχος.

Τον Ιανουάριο του 2013 ορίστηκε Εντεταλμένος Σύμβουλος Τουρισμού και Διεθνών Σχέσεων του Δήμου Θεσσαλονίκης και το Δεκέμβριο του 2014 Αντιδήμαρχος Τουρισμού & Διεθνών Σχέσεων του Δήμου Θεσσαλονίκης, θέση από την οποία συνέχισε τη μεθοδική προώθηση ενός γενικότερου στρατηγικού σχεδιασμού της τουριστικής πολιτικής της πόλης. Εισήγαγε την διπλωματία πόλεων στο Δήμο Θεσσαλονίκης, μία στρατηγική συστηματικής και μεθοδικής πολιτικής εξωστρέφειας, με αφετηρία την πολυπολιτισμική κληρονομιά της πόλης και σκοπό την προβολή του προορισμού Θεσσαλονίκη. Αυτή η πολιτική ξεκίνησε μεταξύ άλλων από την καλλιέργεια τουριστικής συνείδησης, με πρωτοβουλίες όπως δωρεάν ξεναγήσεις για τους δημότες, έκδοση θεματικών χαρτών, τοποθέτηση "δεικτών μνήμης" και συνεχίστηκε με τη συγκρότηση του Thessaloniki Convention Bureau  καθώς και τη συστηματική στόχευση και παρουσία σε συγκεκριμένες αγορές από τις οποίες υπάρχει δυναμική άντλησης μεγάλου τουριστικού ρεύματος. Αποτέλεσμα αυτής της πολιτικής ήταν το διαρκώς αυξανόμενο κύμα τουριστών από το εξωτερικό, οι νέες αεροπορικές συνδέσεις και η αύξηση Ελλήνων επισκεπτών στην πόλη.

Κατα τη διάρκεια της θητείας του, εκπροσώπησε την πόλη σε διεθνή συνέδρια και fora (Kokkalis Foundation/The Kennedy School of Government, Pilot Program for Elected Local Leaders - Urbact, German Marshall Fund, WTCFκ.α.)

Το 2021 επιλέχθηκε από το Ίδρυμα Mies van der Rohe και την Ευρωπαϊκή Επιτροπή ως μέλος της 7μελούς Διεθνούς Επιτροπής Ευρωπαϊκών Βραβείων Αρχιτεκτονικής 2022 Mies van der Rohe European Union Prize for Contemporary Architecture.

Μετά τη λήξη της θητείας του στο Δήμο Θεσσαλονίκης, με παρότρυνση του τότε δημάρχου Ιωαννιτών Μωϋσή Ελισάφ ασχολήθηκε με την επικοινωνία προορισμών, παρέχοντας υπηρεσίες ανάπτυξης στον τομέα του τουρισμού και της φιλοξενίας συνεργαζόμενος με Δήμους (Ιωαννιτών, Καστοριάς, Βελβεντού, Διον-Ολύμπου, Αριστοτέλη κ.α.), φορείς και ιδιωτικές επιχειρήσεις.

Το 2015, ήταν υποψήφιος βουλευτής με το Ποτάμι στην Α' Θεσσαλονίκης.

Στις αυτοδιοικητικές εκλογές του 2023 ήταν υποψήφιος δήμαρχος Θεσσαλονίκης ως επικεφαλής της δημοτικής κίνησης Θεσσαλονίκη για Όλους . Η παράταξη συγκέντρωσε ποσοστό 20,74%  στον πρώτο γύρο. 

Προσωπική Ζωή
Είναι παντρεμένος την Μαλαματή Κιρπουίκη και έχουν μία κόρη. Είναι αδερφός της Έλενας Πέγκα.

 Παραπομπές 

Κατηγορία:Έλληνες επιχειρηματίες